《采菊亭》
宋代·朱岂

霜降草花落，林柯亦纷披。
耿耿园中菊，煌煌发幽姿。
良夜积华露，花叶繁以滋。
风流贤史君，澹然与花期。
黎旦曳杖去，采掇欣忘疲。
佳色弥清兴，明艳侔晨煇。
雅尚已千载，神交此一时。
秉芬寄遐想，载咏閒居诗。
气清秋改容，景晏山益奇。
佳处要领略，忘言心自怡。
客来无可语，坐见花阴移。
夕英浮冻醴，痛饮须反卮。

作者简介：朱岂，字介然，南城（今属江西）人。高宗绍兴十八年（一一四八）进士（清雍正《江西通志》卷五○作朱言）。